Túrakód: V003\_03 / Táv.: 28 km / Frissítve: 2019-01-20

Túranév: Szentes térsége / Alsó-Kurca #3 /
Szentes - T-3 zsilip *(Szegvár)* - Szentes

Leírás:

Elhagyva a város központi részét, egy 28 km-es vízitúra során a kalandor szinte részévé válhat a Kurca „vadvilágának”. Kipróbálhat egy átemelési helyet is, mely ezen a vízen kenuzva egyébként is kikerülhetetlen feladat. Betekintést nyerhet Szegvár történelmébe, valamint evezhet vízig nyúló telkei között.

Kiindulási pontunk a Dózsa-ház mellett található móló *(24,5 cskm)*,

*(up.: 000iep)*.

Innen lefelé, a boltíves kőhíd irányába indulunk el. A hidat 2012-ben szélesítették ki és újították fel *(24,4 cskm)*. Áthaladunk alatta, és közvetlenül utána megcsodálhatjuk az egyedülálló folyóvízi szökőkutat. Az Eszperantó híd *(24,3 cskm)* következik, szerkezete acél cölöpökön nyugszik.

Kissé távolabb kiszélesedik a „folyó”, és élővilága is gazdagabbá válik. Évszaktól függően kisebb-nagyobb víziszárnyasokkal, mocsári teknősökkel, színes repülő rovarokkal találkozhatunk.

Ebben a kiöblösödő részben helyezkedik el az Üdülőközpont mólója is *(j.)*, amely magántulajdon. Se itt, se a területhez tartozó partszakaszon ne szálljunk ki előzetes egyeztetés nélkül!

A kanyarulat végén – ismét keskenyebbre szűkült folyón - érjük el az acélszerkezetű Kutató hidat *(23,6 cskm)*. Itt aztán tószerűvé szélesedik a víz, így a továbbhaladás irányát nem biztos, hogy azonnal észrevesszük. Kievezésünk helyén keskeny a Kurca, és ez a rész egyben kedvelt horgászhely is. *(Legyünk tekintettel a horgászokra!)*

Innen vadregényesebb szakaszok következnek.
Egy öblösebb rész után elérjük az acélszerkezetű llona-parti gyaloghidat *(22,4 cskm)*. Lassítsunk: átkelnünk a j.-part mentén célszerű *(NY-i oldal)*! Erről ugyanis kicsit magasabb a szerkezet, de itt is le kell hajolnunk az átsiklás idejére. A korábbi, fa szerkezetű híd cölöpjeinek csonkjai a meder középső részén, a víz szintje alatt rejtőznek, ez komoly veszélyforrás!

Később ismét lakott területhez érünk *(b.)*. A Stammer híd *(21,7 cskm)* „meghajlásra” kényszerít bennünket, de itt mehetünk lendületből, mert ez picivel magasabb az előzőnél. A sikeres átkelést követően néhány enyhe ívű kanyarulat után érjük el a 451-es főút hídját *(20,0 cskm)*. Ezután nádasokkal övezett szakasz kanyarog: rövidebb jobbos ív, majd egy nagy balkanyarulat *(Disznó-zug)* után pillanthatjuk meg a Talomi tiltót *(Berki zsilip, 19,1 cskm)*, *(úp.: 002atemp)*.

Kiszálláshoz a műtárgy közelében célszerű helyet keresnünk. Nehezíti ezt, hogy az uszadék is felszaporodik időnként, de kellő körültekintéssel ez a probléma megoldható. Gyakran találkozhatunk itt is horgászokkal.

Az alsó oldalon történő leszállás után rövid evezéssel elérjük a Berki hidat *(18,4 cskm)*. Alsó oldalán, a b-parton *(DK-i oldal)* kiszállva
*(up.: 003kiszp)* rövid sétával *(135 m, track: V003o031)* fel tudjuk tölteni vízkészletünket. A régi iskolaépület mellett, egy „beugróban” mind közkút, mind ártézi kút működik *(úp.: 004víz)*. Ezután hol keskenyebb, hol szélesebb vízen élvezhetjük az Alsó-Kurca nyugalmát. Itt-ott tanyák is vannak a parton, melyek a hamisítatlan alföldi táj békéjével teszik még teljesebbé az élményt. Néhány íves rész és bő
4,5 km után egy szűk balos kanyarulatból kievezve pillantjuk meg a Fahídnak nevezett, ám valójában vasbeton szerkezetű hidat
*(14,8 cskm)*. Az alatta történő átjutáshoz jól össze kell húznunk magunkat.

A túlsó oldalon népszerű horgászterületre érkezünk. Két - hosszan belátható - szakasz következik, jobb oldalon sűrűn elhelyezkedő, karbantartott, pecás helyekkel. Kissé balra húzódva, kisebb eséllyel gubancolódunk damilba. Az alsó oldalon már a lakott terület szélét is elérjük. Ott a katolikus templom tornya kínál fotótémát a kirándulónak. A Szent János híd *(12,2 cskm)* alatt átevezve érjük el túránk szegvári pihenő-, és ki-beszálló pontját *(úp.: 005kpb)*. Itt a bal parton célszerű kiszállni, megpihenni, néhány lépéssel elsétálni a víz szélén található várfal *(úp.: 006latv, track: V003o032)*, még fellelhető részeit megnézni. *(Ne másszunk fel rá, nincs jó állapotban!)* Kicsit hosszabb sétával
*(305 m)* felkereshetjük a Jaksa János Helytörténeti Gyűjteményt is *(úp.:078latv, track: V003o033)*. *(Előzetes bejelentkezést igényelhet! Elérhetőség: 30/448-1587)*
A látványosságok megtekintését időzíthetjük a visszafelé vezető útra is.

Hajóba szállva vízig futó telkek, kertek mentén evezünk tova az itt elkeskenyedő mederben, amely különös hangulatot kölcsönöz e szakasznak. Láthatunk karnyújtásnyira lévő, szinte vízig érő utcát is. Kiérve e szakaszról, ismét a vadonba csöppenünk. Náddal borított partok mentén siklunk, mígnem a nagy balos kanyarulatot követően megpillantjuk a túránk fordulópontját jelentő zsilipet *(10,2 cskm,
úp.: 001ford)*.

A pihenést követően, visszafelé a már ismert vízen haladhatunk a kiszálló pontig.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*